Cooperare judiciară în materie penală

Competenţa de soluţionare a cererii de supraveghere tehnică în cursul procedurii de punere în executare
a mandatului european de arestare
Problema a fost formulată de PCA Oradea, în materialul întocmit arătându-se următoarele:
În conformitate cu prevederile art. 7 din Legea nr. 302/2004, "cererile adresate autorităţilor române în domeniile
reglementate de prezenta lege se îndeplinesc potrivit normelor române de drept procesual penale, dacă prin prezenta
lege nu se prevede altfel". Art. 84 din acelaşi act normativ precizează că, în materia mandatului european de arestare,
emis de către un stat membru al Uniunii Europene, "autorităţile judiciare de executare sunt curţile de apel".
În acelaşi timp, art. 523 din Codul de procedură penală precizează că activităţile ce pot fi efectuate în procedura
urmăririi (identificare, căutare, localizare şi prindere), prin supraveghere tehnică, pot fi efectuate numai în baza mandatului
emis de judecătorul de drepturi şi libertăţi de la instanţa competentă să judece cauza în primă instanţă sau de la instanţa
de executare ori de la judecătorul de drepturi şi libertăţi de la instanţa competentă potrivit legii speciale în cazul prevăzut
la art. 521 alin. 2 lit. c C.pr.pen. (în vederea depistării unei persoane urmărite internaţional despre care există date că se
află în România).
Urmărirea internaţională se solicită şi de dispune, în conformitate cu prevederile art. 65 din Legea nr. 302/2004, pentru
identificarea şi căutarea unei persoane în scopul localizării şi arestării provizorii în vederea extrădării, fiind o instituţie care
nu se regăseşte în procedura punerii în executare a mandatului european de arestare. În măsura în care sunt necesare
măsuri de supraveghere tehnică în cursul procedurii de punere în executare a unui mandat european de arestare, emis
de către un stat membru al Uniunii Europene, iar persoana solicitată, aflată în România, se sustrage de la executare,
emiterea mandatului de supraveghere tehnică nu este reglementată explicit în Legea nr. 302/2004, sub aspectul
competenţei materiale.
Opinia colegilor de la Oradea este că, prin raportare la prevederile art. 84 din Legea nr. 302/2004, competenţa de
autorizare supravegherii tehnice revine curţilor de apel, aceasta fiind o activitate subsecventă competenţei principale de
punere în executare a mandatelor europene de arestare.